Maanantaina tuomitut miehet syyllistyivät kaikkiaan 24 rikokseen Rotherhamin alueella vuosina 1998–2005. Tuomiot olivat osa valtavaa operaatiota, joka käynnistyi vuonna 2014.

Historiallisen laaja seksuaalirikostutkinta on johtanut Britanniassa seitsemän miehen tuomitsemiseen Sheffieldin kruununoikeudessa. Miehet tuomittiin maanantaina syyllisiksi kaikkiaan 24 lapsiin kohdistuneeseen seksuaalirikokseen, ja rangaistuksensa he tulevat saamaan 16. marraskuuta järjestettävässä istunnossa.

Britannian kansallisen rikosviraston NCA:n julkaiseman tiedotteen mukaan nyt käsittelyssä olleet rikokset kohdistuivat viiteen 14–16-vuotiaaseen tyttöön. Pohjoisenglantilaisessa Rotherhamin kaupungissa sekä sen ympäristössä tapahtuneet teot ajoittuvat vuosille 1998–2005.

Tuomitut ovat nimeltään Mohammed Imran Ali Akhtar, Nabeel Kurshid, Iqlaq Yousaf, Tanweer Ali, Salah Ahmed el-Hakam sekä Asif Ali. Seitsemännestä miehestä viranomaiset käyttävät ainoastaan nimeä ”X”, koska hänen henkilöllisyytensä on salattu oikeuden päätöksellä.

Ylärivissä vasemmalta oikealle: Salah Ahmed el-Hakam, Mohammed Imran Ali Akhtar sekä Asif Ali. Alarivissä: Nabeel Kurshid, Iqlaq Yousaf sekä Tanweer Ali. Seitsemännen tuomitun henkilöllisyys ei ole julkista tietoa.­

BBC:n mukaan kaikki tuomitut ovat pakistanilaista syntyperää. 37-vuotias Akhtar oli tutkijoiden mukaan ringin johtaja, joka pyrki löytämään uhreiksi ongelmallisista kotioloista kärsiviä tyttöjä.

Esimerkiksi kaksi uhreista olivat sisaruksia, jotka olivat käytännössä vanhempiensa hylkäämiä.

Huumeita, alkoholia ja väkivallalla uhkaamista

Oikeudessa kävi ilmi, että miehet olivat ensin ystävystyneet tyttöjen kanssa, ja jotkut uhreista olivat uskoneet myös seurustelevansa joidenkin tekijöistä kanssa. Tytöt päätyivät kuitenkin useiden miesten hyväksikäyttämiksi.

Miehet tarjosivat tytöille huumeita ja alkoholia sekä uhkailivat heitä väkivallalla tai syrjäiseen paikkaan hylkäämisellä, mikäli he eivät suostuisi seksuaalisiin tekoihin. Todistajanlausunnoissaan tytöt kertoivat hyväksikäytön tapahtuneen yleensä yöaikaan syrjäisissä paikoissa kuten hylätyissä rakennuksissa.

Tyttöjä myös lukittiin suljettujen ovien taakse, jotta he eivät pääsisi pakenemaan.

Yksi useiden hyväksikäyttöjen uhriksi joutunut tyttö kertoi poliisille, että hänen puhelinnumeroaan oli kierrätetty miehillä, jotka vaativat häneltä tapaamisia seksin merkeissä.

– Voin rehellisesti sanoa, että että 16-vuotissyntymäpäivääni mennessä olin maannut 100 aasialaismiehen kanssa. Joitakin en nähnyt toista kertaa. Ne, jotka tulevat ja käyttävät sinua vain kerran, ovat vaikeimpia muistaa, tyttö kertoo poliisille antamassaan lausunnossa Guardianin mukaan.

Yksi tytöistä tuli raskaaksi jouduttuaan raiskatuksi metsässä. Hänen vanhempansa pakottivat hänet aborttiin, eivätkä tukeneet tytärtään, vaikka saivat tietää hyväksikäytöistä.

Sen sijaan he sättivät tyttöä verbaalisesti sekä lukitsivat tämän kotiin myöhäisen kotiintulon vuoksi. Tämä kaikki aiheutti syyttäjän mukaan uhrille ”vaikean psykologisen trauman”.

Vuoden 2014 raportti paljasti valtavat mittasuhteet ja johti tutkintaa

Kahdeksan viikkoa kestänyt oikeudenkäynti on osa laajempaa Stovewood-nimistä operaatiota, joka käsittää kaikkiaan 22 erillistä tutkintaa. Vuonna 2014 käynnistetyssä operaatiossa on tunnistettu 147 epäiltyä, ja ainakin 290 asianomistajaa on kertonut kokemastaan poliisille.

Tähän mennessä 24 epäiltyä on saanut syytteet ja 12 muuta on joko pidätetty tai antautunut viranomaisille vapaaehtoisesti. Tuomiot on saanut maanantain tuomioiden jälkeen kaikkiaan 14 miestä.

Kansallinen rikosvirasto käynnisti suurtutkinnan sen jälkeen, kun vuonna 2014 julkaistu raportti oli paljastanut Rotherhamissa 16 vuotta kestäneen, järjestelmällisen lasten hyväksikäytön valtavat mittasuhteet. Samalla paljastui poliisin ja sosiaaliviranomaisten kyvyttömyys puuttua asiaan.

– Haluaisin antaa kunniaa uhreille ja selviytyjille, jotka ovat antaneet meille luottamuksensa, kun olemme tukeneet heitä tämän oikeuskäsittelyn läpi. Kunnioitan heidän rohkeuttaan todisteiden antamisessa, sillä sen on täytynyt olla valtavan haastava ja tunteikas kokemus heille kaikille, operaatio Stovewoodin vanhempi tutkija Paul Williamson sanoi NCA:n tiedotteen mukaan.